AN COIMISIÚN EORPACH An Bhruiséil,26.1.2023 COM(2023) 57 final TUARASCÁIL ÓN gCOIMISIÚN CHUIG PARLAIMINT NA hEORPA AGUS CHUIG AN gCOMHAIRLE maidir le caiteachas CERT



Córas Réamhrabhaidh Uimh. 11-12/2022



Clár Ábhar 1.Nós imeachta buiséadach CERT le haghaidh 2022 2.Ioncam a shanntar do CERT 3.Barúlacha maidir le cur chun feidhme sealadach bhuiséad CERT le haghaidh 2022 3.1. Bearta margaidh 3.2. Íocaíochtaí díreacha 4.Cur chun feidhme an ioncaim a shanntar do CERT 5.Conclúidí iarscríbhinn : Tomhaltas sealadach leithreasuithe CERT go dtí an 31 Nollaig 2022 1.Nós imeachta buiséadach CERT le haghaidh 2022 An 24 Samhain 2021 ghlac Parlaimint na hEorpa buiséad ginearálta an Aontais Eorpaigh le haghaidh 2022. Is leithreasuithe EUR 40 365 mhilliún faoi chomhair gealltanas agus leithreasuithe EUR 40 389 milliún faoi chomhair íocaíochtaí a bheidh sa bhuiséad le haghaidh chaibidil 08 02 – an Ciste Eorpach um Ráthaíocht Talmhaíochta (CERT). Is é is cúis leis na méideanna éagsúla le haghaidh an dá chineál leithreasuithe an úsáid a bhaintear as leithreasuithe difreáilte le haghaidh bearta áirithe a bhíonn á gcur chun feidhme go díreach ag an gCoimisiún. Baineann siad sin go príomha le bearta maidir le táirgí talmhaíochta a chur chun cinn agus le bearta maidir le straitéis bheartais, comhordúchán agus iniúchadh. 2.Ioncam a shanntar do CERT Ar bhonn fhorálacha Airteagal 43 de Rialachán (AE) Uimh. 1306/2013, ioncam a thagann as ceartuithe airgeadais faoi chinntí imréitigh cuntasaíochta agus imréitigh comhréireachta, agus as neamhrialtachtaí, is ioncam é a shanntar do mhaoiniú chaiteachas CERT. De réir na bhforálacha sin, is féidir ioncam sannta a úsáid chun riachtanais mhaoinithe aon chaiteachas CERT a chumhdach. Aon chuid den ioncam nach n‑úsáidtear laistigh den bhliain airgeadais, tugtar anonn go huathoibríoch é go dtí an bhliain airgeadais ina dhiaidh sin . Áirítear an méid seo a leanas i mbuiséad CERT le haghaidh 2022: ·na meastacháin is déanaí ón gCoimisiún maidir leis na riachtanais mhaoinithe le haghaidh bearta margaidh agus íocaíochtaí díreacha,

·agus na meastacháin maidir le hioncam sannta atá le bailiú i gcaitheamh na bliana airgeadais. I dtogra an Choimisiúin maidir le leithreasuithe buiséadacha CERT le haghaidh 2022, chuir sé san áireamh an t‑ioncam sannta iomlán a bhfuil coinne leis. I gcás bhuiséad 2022, d’iarr an Coimisiún leibhéal leithreasuithe a ríomhfaí tríd an ioncam sannta measta a asbhaint ó na riachtanais mheasta. Ghlac an tÚdarás Buiséadach buiséad CERT le haghaidh 2022 agus an t‑ioncam sannta a bhfuil coinne leis á chur san áireamh. Ba é EUR 551 mhilliún meastachán an Choimisiúin maidir leis an ioncam sannta a bhí ar fáil tráth a bunaíodh an buiséad le haghaidh 2022. Toisc nach raibh coinne le hioncam a thabhairt anonn ó 2021 go 2022, measadh go mbaileofaí an méid iomlán le linn na bliana airgeadais. Chuir an Coimisiún an t‑ioncam measta sin san áireamh agus na leithreasuithe á n‑iarraidh aige le haghaidh scéim na híocaíochta bunúsaí (mír 08 02 05 04). Is é EUR 14 811 mhilliún suim na leithreasuithe a vótáladh agus an ioncaim shannta le haghaidh na scéime sin. San Iarscríbhinn a ghabhann leis an tuarascáil seo, léirítear an cur chun feidhme sealadach maidir le buiséad 2022 agus comparáid idir é agus an phróifíl chaiteachais a bhfuil coinne léi. 3.Barúlacha maidir le cur chun feidhme sealadach bhuiséad CERT le haghaidh 2022 Cuirtear i láthair sa tuarascáil seo cur chun feidhme sealadach bhuiséad CERT le haghaidh 2022 agus tugtar mionsonraí san Iarscríbhinn. Is éard go príomha a áirítear leis an tsuim EUR 40 515.1 milliún de chaiteachas sealadach iomlán caiteachas CERT faoi bhainistíocht chomhroinnte mar a dhearbhaigh na Ballstáit le haghaidh na tréimhse idir an 16 Deireadh Fómhair 2021 agus an 15 Deireadh Fómhair 2022, agus na laghduithe ar aisíocaíochtaí míosúla a forchuireadh i gcaitheamh na bliana airgeadais. Ina theannta sin, áirítear ann meastachán ar chaiteachas CERT faoi bhainistíocht dhíreach, ar fiú thart ar EUR 25.4 milliún é, agus a bhfuil coinne leis go dtí an 31 Nollaig 2022. Cuirtear i láthair thíos tráchtaireacht ghairid maidir le hairteagail bhuiséid agus míreanna buiséid, tráchtaireacht ina léirítear na difríochtaí is mó idir an caiteachas iarbhír arna thabhú agus na leithreasuithe comhfhreagracha a áirítear i mbuiséad 2022. 3.1.Bearta margaidh Is é EUR 2 977.4 milliún a bheidh i nglacadh sealadach na leithreasuithe le haghaidh caiteachas a bhaineann leis an margadh lasmuigh de Phleananna Straitéiseacha CBT, agus is cosúil go bhfuil sé sin EUR 316.8 milliún (11.9 pointe céatadáin) níos airde ná na leithreasuithe. Is é is cúis leis sin den chuid is mó gur forghníomhaíodh an líne beart tacaíochta eisceachtúil (08 02 03 11) nuair nár foráladh maidir le buiséad ina leith agus nuair nach léirítear an t‑aistriú ón gcúlchiste géarchéimeanna sa chóras luathrabhaidh. Gan na bearta tacaíochta eisceachtúla (08 02 03 11) a chur san áireamh, tá forghníomhú na margaí 6.6 pointe céatadáin (EUR -175.9 milliún) faoi bhun an bhuiséid. Tá an cur chun feidhme deiridh a rinneadh maidir le POSEI agus na hoileáin bheaga Aeigéacha (seachas íocaíochtaí díreacha) (08 02 03 01) EUR 7.7 milliún (-3.4 pointe céatadáin) níos ísle ná mar a bhí sa bhuiséad. Maidir le cur chun feidhme críochnaitheach i gcás ‘Táirgí talmhaíochta a chur chun cinn – Cláir shimplí faoi bhainistíocht chomhroinnte’ (08 02 03 02), léirítear fo-fhorghníomhú 35.3 pointe céatadáin (EUR -31.4 milliún). Maidir le caiteachas iomlán le haghaidh scéimeanna scoile (08 02 03 04), ag EUR 14.9 milliún (-8.0 pointe céatadáin) ag deireadh na bliana, tá sé níos ísle ná mar a bhí sa bhuiséad. Maidir leis an dá mhír bhuiséid, baineann sé sin go príomha leis na héifeachtaí leanúnacha atá ag paindéim COVID ar chur chun feidhme na scéimeanna sin. Maidir le glacadh críochnaitheach na gclár ola olóige (08 02 03 05), ró-fhorghníomhú 11.0 pointe céatadáin (EUR 4.7 milliún) a bhí ann. Tá an cur chun feidhme críochnaitheach le haghaidh torthaí agus glasraí (08 02 03 06) níos ísle ná an méid arna bhuiséadú de EUR 931.0 milliún le EUR 53.1 milliún (-5.7 pointe céatadáin). Tá an glacadh críochnaitheach le haghaidh na fíona (08 02 03 07) níos ísle ná an méid arna bhuiséadú de EUR 1 026.0 milliún le EUR 75.4 milliún (-7.4 pointe céatadáin). Maidir leis an mbeachaireacht (08 02 03 08), fo-fhorghníomhú 13.2 pointe céatadáin (EUR -7.8 milliún) a bhí ann mar gheall ar an nglacadh críochnaitheach. Níor foráladh méid ar bith i dtosach sa bhuiséad do bhearta stórála poiblí agus príobháideacha (08 02 03 10) agus do bhearta eisceachtúla (08 02 03 11). I bhfianaise géarchéimeanna éagsúla as a n‑eascraíonn suaitheadh sa mhargadh, glacadh Rialachán Tarmligthe (AE) 2022/467 ón gCoimisiún agus Rialachán Cur Chun Feidhme (AE) 2022/470 ón gCoimisiún. Thug na Ballstáit fógra EUR 17 milliún do bhearta stórála do mhargadh na muc maidir le hítim bhuiséid 08 02 03 10; chuir siad EUR 10.2 milliún chun feidhme faoi Bhuiséad 2022. Tar éis Rialachán Tarmligthe (AE) 2022/467 ón gCoimisiún a ghlacadh, leithdháileadh EUR 500 milliún san iomlán ar ítim bhuiséid na mbeart eisceachtúil, lena n‑áirítear leithreasuithe EUR 350 milliún a aistríodh ón gcúlchiste géarchéimeanna. Cumhdaíodh an EUR 142.2 milliún atá fágtha den chur chun feidhme iomlán (EUR 492.2 milliún) le hioncam sannta. 3.2.Íocaíochtaí díreacha